**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.03.2022, ora 08.00 – 04.03.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.03.2022, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Bega, Timiș, Bârzava, Caraș, Nera și Cerna, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Crasna, Târnava Mare, Vedea, Bârlad, Râmnicu Sărat, Tazlӑu, bazinele inferioare ale Jiului, Oltului, bazinul superior al Argeșului, pe afluenţii Prutului și pe unele râuri din Dobrogea.

Formațiunile de gheață (gheață la maluri, năboi, pod de gheață) existente pe râurile din zonele montane din nord-estul țării au fost în ușoară extindere și intensificare, iar cele existente, izolat, pe râurile din centrul țării s-au menținut fără modificări importante.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera, Cerna și bazinul superior al Oltului, unde vor fi în ușoară scădere.

Formațiunile de gheață (gheață la maluri, năboi, pod de gheață) existente vor fi în ușoară intensificare și extindere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 03-04.03.2022 **a fost în scădere, având valoarea de 5000 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în Gruia-Vadu Oii și în creștere pe sectorul Brăila-Tulcea.

**Debitul la intrarea în ţară** (secţiunea Baziaş) **va fi** **în scădere (4900 m3/s).**

Pe tot sectorul din aval de Porțile de Fier debitele vor fi în scădere pe sectorul Gruia-Galați și în creștere ușoară pe sectorul Isaccea-Tulcea.

**Alimentări cu apă**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a municipiului București:

-r. Argeș: Ac. Zavoiul Orbului 24.0 mc/s;

-r. Dâmbovița: ac. Văcărești: 4 mc/s;

-CA2: 2.0 mc/s;

-Deriv. Mircea Vodă: 1 mc/s.

**A.B.A. Crişuri**

Debitul râului Barcău în secţiunea Nuşfalău este 1.356 mc/s.

Debitul râului Crişul Alb în secţiunea Crişcior este 3.168 mc/s.

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**2.** **Situaţia meteorologică în intervalul 03.03.2022, ora 08.00 –04.03.2022, ora 06.00**

**În ţară,** deși în cea mai mare parte a teritoriului valorile termice au fost ușor mai ridicate față de ziua precedentă, vremea a continuat să fie rece pentru această dată în est, sud-est și parțial în centru. În jumătatea de est a teritoriului nebulozitatea a fost în general persistentă, iar în rest cerul a fost temporar noros. S-au semnalat precipitații slabe predominant sub formă de ninsoare, local în Transilvania și Moldova, iar în Maramureș, estul Munteniei, în Dobrogea și sudul Banatului, cu totul izolat, au fost fulguieli. La munte temporar a nins. Vântul a suflat slab și moderat, trecător cu intensificări în regiunile estice, sud-estice și în extremitatea de sud-vest, în general cu viteze de 45...55 km/h, dar și în

zona montană înaltă, îndeosebi a Carpaților Meridionali, unde rafalele au depășit 70 km/h, iar zăpada a fost spulberată. La ora 20.00, era strat de zăpadă la munte, unde măsura, pe platformele stațiilor meteorologice,până la 237 cm în Munţii Făgăraş, local în Dobrogea (până la 8 cm) și izolat în Moldova (până la 13 cm), în Muntenia (până la 4 cm ) şi în Transilvania (până la 3 cm). Temperaturile maxime s-au încadrat între 0 grade la Întorsura Buzăului și 11 grade la Apa Neagră, Slatina, Caracal, Drăgășani, Băilești, Craiova, Calafat, Alexandria, Zimnicea și Roșiorii de Vede iar la ora 06.00, valorile termice erau cuprinse între -5 grade la Bozovici și 4 grade la Târgu Jiu și Zimnicea. La începutul intervalului, în sudul țării, izolat a fost ceață.

**Observație:** în intervalul de diagnoză au fost în vigoare 2 atenționări cod galben pentru fenomene meteo periculoase imediate, câte una emisă de SRPV Craiova și CNPM pentru Muntenia.

**La Bucureşti,** vremea a continuat să se încălzească ușor. Cerul a fost temporar noros, iar vântul a suflat slab până la moderat. Temperatura maximă a fost de 8 grade la Afumați și 9 grade la Filaret, iar la ora 06.00 se înregistrau 2 grade la Afumați și Băneasa și 3 grade la Filaret. La începutul intervalului, în zona preorășenească, s-a semnalat ceață.

**3. Prognoza meteorologică în intervalul 04.03.2022, ora 08.00–05.03.2022, ora 8.00**

**În ţară,** în nordul, centrul și estul teritoriului nebulozitatea va persista în cea mai mare parte a intervalului, iar în rest cerul va fi temporar noros. În Transilvania și Maramureș, pe arii relativ extinse vor predomina ninsorile, în Moldova și nordul Munteniei local se vor semnala precipitații mixte, iar în celelalte regiuni doar pe arii restrânse vor fi ploi slabe sau lapoviță. În zonele montane va ninge, iar îndeosebi în Carpații Meridionali, stratul nou depus va fi pe alocuri mai consistent. Izolat vor fi condiții de polei. Vântul va sufla slab până la moderat. Temperaturile maxime se vor încadra între 2 și 11 grade, iar cele minime între -6 și 2 grade. În zonele joase dimineața și noaptea izolat se va semnala ceață.

**La Bucureşti,** cerul va fi temporar noros, iar mai ales spre seară și noaptea, trecător vor fi posibile precipitații slabe mixte. Vântul va sufla slab până la moderat. Temperatura maximă se va situa în jurul valorii de 9 grade, iar minima va fi de -2...0 grade.

**4. Buletin nivometeorologic pentru perioada 03.03.2022, ora 20.00 - 04.03.2022, ora 20.00**

**Evoluția vremii în intervalul 02-03.03.2022**

Vremea a fost rece, geroasă în zonele înalte. Cerul a fost mai mult noros. Temporar a nins în toate masivele, moderat în Carpații Meridionali și Orientali și slab în rest. Vântul a suflat slab până moderat, cu intensificări în zonele înalte din sector predominant nordic, ce au atins 40-50 km/h pe majoritatea crestelor și 80-90 km/h pe crestele din vestul Carpaților Meridionali, viscolind temporar ninsoarea. Local s-a semnalat ceață, asociată izolat și cu depuneri de chiciură. Stratul de zăpadă a crescut ușor la majoritatea stațiilor, mai ales în Meridionali, cu până la 7 cm la Predeal.

**Grosimea stratului de zăpadă în 03.03.2022, ora 14:00:**

**Carpaţii Meridionali:** 234 cm la Bâlea-Lac, 190 cm la Vf. Omu, 143 cm Vf. Țarcu, 94 cm la Cuntu, 62 cm la Parâng, 65 cm la Păltiniș, 59 cm la Predeal, 48 cm la Sinaia, 43 cm la Fundata;

**Carpaţii Orientali:** 121 cm la Lăcăuți, 104 cm la Vf. Călimani, 96 cm la Ceahlău-Toaca, 96 cm la Bucin, 44 cm la Vf. Iezer, 39 cm la Penteleu, 16 cm la Poiana Stampei;

**Carpaţii Occidentali:** 83 cm la Stâna de Vale, 80 cm la Semenic, 28 cm la Băișoara, 26 cm la Vf. Vlădeasa 1800, 7 cm la Roșia Montană.

**Prognoza vremii în intervalul 03.03.2022, ora 20:00 - 04.03.2022, ora 20:00:**

Vremea va fi rece, geroasă în zonele montane înalte. Cerul va fi mai mult noros. Va ninge moderat în întreaga zonă montană. Cantitățile de apă vor depăși pe arii restrânse 10 l/mp și se va depune un strat nou de zăpadă, îndeosebi pe versanții nordici ai Carpaților Meridionali. Vântul va sufla slab și moderat, din sector nord-vestic și nordic, cu unele intensificări în zonele montane înalte, ce vor atinge la rafală 40-60 km/h pe creste, viscolind trecător zăpada. Local se va semnala ceață, asociată și cu depuneri de chiciură.

**Temperaturi prognozate în intervalul 03.03.2022, ora 20:00 - 04.03.2022, ora 20:00:**

**Peste 1800 m:** temperaturi minime: -16...-10 gr.C; temperaturi maxime: -12...-7 gr.C;

**Sub 1800 m:** temperaturi minime: -10...-6 gr.C; temperaturi maxime: -7...-1 gr.C;

**Vânt la peste 2000 m:** din sector predominant nordic, cu viteze de până la 50...60 km/h;

**Izoterma de 0 grade**: 300-500 m.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

La peste 1800 m, în partea superioară a stratului se întâlnește zăpadă de tip pulver, peste care se va mai depune un strat nou, îndeosebi pe versanții nordici, iar primii 25-30 cm formează un strat instabil, alcătuit din zăpada căzută în ultima perioadă. Acest strat este mai mare în zonele adăpostite, unde a fost depusă de vânt. În apropierea crestelor sunt formate plăci recente de vânt, mai ales pe versanții cu expoziție sudică și estică, iar pe văi, troiene însemnate. În profunzime, stratul vechi este în general îngheţat și compact. Riscul declanșării avalanșelor va fi **însemnat (3)** și poate apărea îndeosebi la supraîncărcări, când stratul instabil din partea superioară poate fi dislocat, sau când se pot rupe plăcile de vânt nou-formate. Sub 1800 m altitudine, stratul este în general consolidat, dar pe văi și în anumite zone adăpostite se întâlnesc depozite mai însemnate de zăpadă. În partea superioară a zăpezii, local, întâlnim un strat instabil, care poate fi dislocat în condiții de supraîncărcări mari. În etajul altitudinal 1500-1800 m riscul declanșării avalanșelor de dimensiuni în general mici va fi **moderat (2)** și poate apărea la supraîncărcări pe pantele cu depozite mai consistente de zăpadă.

**Munții Bucegi RISC ÎNSEMNAT (3)**

La peste 1800 m, la suprafață se întâlnește un strat de pulver, care împreună cu zăpada depusă în zilele precedente formează un strat instabil ce depășește local 25-30 cm, mai ales în zonele adăpostite. Un nou strat de pulver se va depune în perioada următoare, strat local consistent. Îndeosebi pe versanții sudici, dar și pe cei estici sau sud-vestici sunt formate plăci de vânt, unele recente. Riscul declanșării avalanșelor se va menține **însemnat (3)** mai ales la supraîncărcări, când stratul instabil de la suprafață poate aluneca peste cel vechi și înghețat, sau când plăcile de vânt se pot rupe. Sub 1800 m altitudine stratul de zăpadă, deși are dimensiuni mai reduse, prezintă de asemenea în partea superioară un strat ușor instabil, ce depășește pe alocuri 15-20 cm, cel inferior fiind în general stabilizat. Pe văi și în zonele adăpostite sunt depozite mai însemnate de zăpadă. Riscul declanșării avalanșelor de dimensiuni mici la peste 1500 m este **moderat (2)** și poate apărea mai ales la supraîncărcări, pe pantele cu depozite mai mari de zăpadă.

**Munții Parâng–Șureanu RISC ÎNSEMNAT (3)**

La peste 1800 m, în partea superioară a stratului de zăpadă întâlnim un strat instabil, de 20-25 cm, format în urma ninsorilor din ultima perioadă, depus peste stratul mai vechi, consolidat, în care se regăsesc mai multe zone cu cruste de gheață. În zonele adăpostite și pe văi sunt prezente depozite mai însemnate de zăpadă, iar în special pe versanții sudici, plăci de vânt. La supraîncărcări, stratul recent depus și plăcile de vânt se pot disloca, ducând la declanșarea de avalanşe de dimensiuni mici și medii, riscul fiind **însemnat (3)**.

Sub 1800 m stratul de zăpadă are dimensiuni mai reduse, dar în partea superioară, local, întâlnimzone cu un strat instabil de de grosimi variabile, care poate fi dislocat la supraîncărcări mari. Pe văi, în zonele adăpostite, zăpada este acumulată de vânt în depozite mai vechi, însemnate. La supraîncărcări, riscul de avalanșe, de dimensiuni în general mici, va fi **moderat (2)**.

**Munții Țarcu–Godeanu RISC ÎNSEMNAT (3)**

La peste 1800 m, în partea superioară a stratului întâlnim zone cu zăpadă pulver, ce depășește pe alocuri 15-20 cm grosime sau cu plăci de vânt formate recent. Stratul vechi este în mare parte stabilizat. Pe văi sunt formate depozite mai însemnate de zăpadă. În apropierea crestelor sunt formate plăci de vânt, îndeosebi pe versanții sudici și sud-vestici. La supraîncărcări, pe văile cu depozite mai însemnate și în zonele cu plăci de vânt, se pot declanșa avalanşe de dimensiuni medii, riscul fiind **însemnat (3)**.

Sub 1800 m stratul de zăpadă are local dimensiuni importante și prezintă la suprafață un strat instabil, ce poate fi dislocat în condiții de supraîncărcări. În profunzime, stratul e în mare parte consolidat. Pe văi și în locurile adăpostite zăpada este acumulată în depozite însemnate. La supraîncărcări, îndeosebi în etajul altitudinal 1500-1800m, vor fi condiții pentru avalanșe de mici dimensiuni, riscul fiind **moderat (2)**.

**Munții Rodnei RISC MODERAT (2)**

La peste 1800 m s-au semnalat ninsori slabe în ultima perioadă, iar stratul de zăpadă s-a consolidat ușor. Cu toate acestea, sunt în continuare formate plăci de vânt, iar în apropierea crestelor se mențin cornișele. Sunt așteptate ninsori moderate cantitativ. Pe văi și în zonele adăpostite sunt depozite însemnate de zăpadă. În profunzime stratul este în general consolidat și stabil. La supraîncărcări mai mari stratul superior se poate rupe, ducând la declanșarea de avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi datorate vântului ce a spulberat zăpada de la altitudini mai mari. La suprasarcini, stratul ușor instabil de la suprafață poate aluneca peste zăpada mai veche și stabilizată, conducând la declanșarea de avalanșe mici și izolat medii pe pantele cu acumulări mai importante de zăpadă, riscul fiind **moderat (2)**.

**Munții Călimani – Bistriței – Ceahlău RISC MODERAT (2)**

La peste 1800 m în partea superioară a stratului se întâlnesc pe alocuri zone cu un strat instabil, ce depășeste local 15-20 cm. În profunzime stratul este în general consolidat. Pe pantele adăpostite sunt depozite mai vechi de zăpadă, iar în zona crestelor plăci de vânt. Riscul de declanșare a avalanșelor de dimensiuni în general mici va fi **moderat (2)**, fiind favorizat la supraîncărcări, când se pot rupe vechile plăci de vânt sau stratul superior și instabil poate fi rupt. Sub 1800 m altitudine stratul de zăpadă este stabilizat în mare parte și are dimensiuni mai reduse, cu excepția anumitor zone unde vântul a acumulat zăpada în depozite mai mari. Riscul declanșării avalanșelor în general mici, de la altitudini de 1500-1800 m va fi **moderat (2),** putând apărea mai ales la supraîncărcări, pe pantele cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

În partea superioară a stratului întâlnim un strat subțire de zăpadă proaspătă, la care se vor adăuga câțiva cm în următoarele 24 de ore. Pe văi și îndeosebi pe versanții vestici și nordici întâlnim un strat mai consistent de zăpadă. Mai ales la supraîncărcări, pe pantele mai înclinate și pe văile cu depozite mai însemnate de zăpadă aflate la altitudini mai mari, se pot declanșa unele avalanșe de dimensiuni mici, riscul de avalanşe fiind **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2))** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.B.A. Mureș şi A.P.M. Alba** revin cu informații despre poluarea cu ape uzate fecaloid-menajere de culoare maronie a râului Ampoi (afluent de dreapta al râului Mureș), produsă la data de 22.02.2022, în jurul orei 10:00, în aval de podul rutier de pe DN 74, la intrarea în satul Șard, comuna Ighiu, jud. Alba. Personalul de la A.B.A. Mureș și S.G.A. Alba care s-a deplasat la fața locului pentru investigații a identificat o evacuare de ape uzate de la stația de epurare a comunei Ighiu aparținând primăriei, amplasată pe malul stâng al râului Ampoi, la intrarea în localitatea Șard.

Au fost recoltate trei probe de apă din conducta de evacuare a stației de epurare și din râul Ampoi, din amonte și din aval de aceasta evacuare, rezultatele analizelor acestora fiind prezentate în tabelul de mai jos:

|  |  |  |  |  |  |
| --- | --- | --- | --- | --- | --- |
| **Nr**  **crt** | **Denumire secțiune prelevare**  **data/ora prelevării** | **Râul Ampoi Șard-amonte stație epurare**  **22.02.2022**  **ora1115** | **Râul Ampoi Șard-aval stație epurare cca 300 m**  **22.02.2022**  **ora 1100** | **Comuna Ighiu- evacuare stație epurare Șard**  **22.02.2022**  **ora1050** | **Limite admise conf. HG 188/2002 (NTPA001)** |
| 1 | pH | 7,4 | 6,7 | 7,1 | **6.5 – 8.5** |
| 2 | Amoniu | 0,046  **mg N /l)** | 0,134  mg **N/l** | 79,7  mg **NH4+/l** | **3**  **mg NH4+/l** |
| 3 | O2  mg/l | 12,21 | 12,43 | - | - |
| 4 | Saturație oxigen  % | 93,7 | 95,9 | - | - |
| 5 | Materii în suspensie  mg/l | 25 | 26 | 246 | **60**  **mg/L** |
| 6 | CCO-Cr  mg/l | 14,5 | 15,8 | 707 | **125**  **mg/l** |
| 7 | CBO5  mg/l | - | - | 300,0 | **25**  **mg/l** |
| 8 | Substanțe extractibile  mg/l | - | - | 64 | **20**  **mg/l** |
| 9 | Reziduu filtrabil uscat  mg/l | 120 | 148 | 756 | **2000**  **mg/l** |

Analizând rezultatele obținute pentru probele de apă recoltate, se constată:

-valori mari ale concentrațiilor indicatorilor analizați din apa uzată evacuată de la stația de epurare: amoniu= 79,7 mg NH4+/l, materii în suspensie =246 mg/l, CCO-Cr=707 mg/l, CBO5=300 mg/l, substanțe extractibile=64 mg/l;

-în secțiunea râului Ampoi, în aval de evacuarea de ape uzate, se constată o ușoară creștere a valorii concentrațiilor indicatorilor: amoniu, materii în suspensie, CCO-Cr și reziduu filtrabil uscat, comparativ cu concentrațiile determinate în proba de apă prelevată în amonte de evacuarea stației de epurare;

-datorită debitului existent pe râul Ampoi, aproximativ 4,0 mc/s , comparativ cu debitul de apă uzată evacuat de către stația de epurare, cca 0,2 l/s, gradul de diluție al apei uzate a fost mare.

Nu s-a semnalat mortalitate piscicolă.

**A.B.A. Crişuri** revine cu informaţii despre poluarea râului Crişul Repede (manifestată printr-o culoare verzuie a apei, cu slabe suspensii), cu apă menajeră evacuată de la staţia de epurare din localitatea Şuncuiuş, judeţul Bihor, aparţinând S.C. Apa Canal Şuncuiuş, din ziua de 24.02.2022. Echipa de intervenţii la poluări accidentale din cadrul A.B.A. Crişuri care s-a deplasat pe teren pentru investigaţii a prelevat trei probe de apă, rezultatele acestora fiind următoarele:

|  |  |  |  |  |  |
| --- | --- | --- | --- | --- | --- |
| **Nr**  **crt** | **Denumire secțiune prelevare** | **stație epurare SC Apa Canal Șuncuiu**ș | **Râul Cri**ș**ul Repede amonte de gura evacuare SC Apa Canal** | **Râul Cri**ș**ul Repede amonte de gura evacuare SC Apa Canal** | **Limite admise conf. HG 188/2002 (NTPA001)** |
| 1 | pH | 7,8 | 8,3 | 8,3 | **6.5 – 8.5** |
| 2 | Amoniu | 17,1  **mg N /l** | 0,15  mg **N/l** | 0,06  mg **NH4+/l** | **3**  **mg NH4+/l** |
| 3 | Materii în suspensie  mg/l | 22 | 6,2 | 7,8 | **60**  **mg/L** |
| 4 | CCO-Cr  mg/l | 86 | <10 | 10 | **125**  **mg/l** |
| 5 | CBO5  mg/l | 23 | 2 | 3,5 | **25**  **mg/l** |
| 6 | Substanțe extractibile  mg/l | <5.0 | <5.0 | <5.0 | **20**  **mg/l** |
| 7 | Reziduu filtrabil uscat  mg/l | 293 | 124 | 120 | **2000**  **mg/l** |

Din rezultatele analizelor s-a constatat depășirea valorii limită pentru indicatorul NH4+ (amoniu) la proba recoltată din avacuarea staţiei de epurare (conform autorizaţiei de gospodărire a apelor).

Nu s-a înregistrat mortalitate piscicolă.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia pentru Protecţia Mediului Iaşi** revine cu informaţii despre incendiul izbucnit de la autoaprindere la data de 28.02.2022, la ora 19:20, la groapa de gunoi din localitatea Ţuţora, județul Iași, în care au ars circa 80 mc de deşeuri, fiind afectată o suprafață de aproximativ 200 mp. Echipajele I.S.U. Iaşi au stins incendiul în acceaşi zi, în jurul orei 23:15

Degajarea de fum nu a fost semnificativă, iar în urma analizei efectuate asupra datelor de calitate a aerului înregistrate la staţiile automate din judeţul Iaşi s-au constatat următoarele:

-în intervalul 28.02.2022, ora 19.00 - 01.03.2022, ora 10.00, concentraţiile de PM10 măsurate automat la staţiile IS-1, IS-2 (municipiul Iaşi), IS-4 (comuna Aroneanu), IS-5 (comuna Tomești) şi IS-6 (comuna Ungheni) au fost sub valoarea limită stabilită pentru protecţia populaţiei de 50 micrograme/mc;

-pentru ceilalţi poluanţi gazoşi monitorizaţi la staţiile automate din judeţ concentraţiile înregistrate au fost sub valorile limită stabilite în Legea nr. 104/2011 privind calitatea aerului înconjurător.

**Agenţia Naţională pentru Protecţia Mediului** informează că din rezultatele analizelor efectuate la data de 02.03.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţia GJ-2** (orașul Rovinari)**.**

1. **În domeniul solului şi vegetaţiei**

**Garda Forestieră Râmnicu Vâlcea** informează că lan data de 25.02.2022, la ora 13:00, s-a produs un incendiu în zona orașului Băbeni, pe raza Ocolului Silvic Băbeni, jud. Vâlcea, ca urmare a incendierii vegetaţiei de pe terenurile limitrofe fondului forestier. Acesta a afectat o suprafaţă de 2,4 ha de litieră într-o plantație și a fost stins în aceeași zi, la ora 15:00, de către personalul silvic, pompieri și cetățeni.

**Garda Forestieră Cluj** informează că la data de 28.02.2022, la ora 15:00, s-a produs un incendiu în zona satului Cutca, comuna Sânmartin, pe raza Ocolului Silvic Dej, jud. Cluj, ca urmare a incendierii vegetaţiei de pe terenurile limitrofe fondului forestier. Acesta a afectat o suprafaţă de 0,6 ha de litieră și a fost stins în aceeași zi, la ora 16:30, de către personalul silvic, pompieri civili, poliţiști și cetățeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**